登鹿苑寺玉虹亭
饥鼯愁玃号穷冬，层峦秀壁撑晴空。闲拖小藤借馀力，来看霜岩飞怒虹。小奚催呼老款段，瀹鼎篝火烹团龙。馀甘入口齿颊爽，两腋便欲生清风。悠然千里堕眼界，金篦刮膜开双瞳。乃知足力不到处，别有天地生壶中。国恩欲报已华发，征车未去先晨钟。玉川乘云紫皇家，谪仙骑鲸河伯宫。聊追二子归禹穴，碧空转首山重重。
主题：山水
情感：想家